Diari Oficial de la Generalitat Valenciana


Sumari del DOGV 7895, del 13-10-2016 (2016/7948)

DECRET 128/2016, de 7 d'octubre, del Consell, pel qual es regula la Junta Qualificadora de Coneixements de Valencià.
--------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/10/07/128**

### Versions

 15/11/2024 - Actualitat  15/08/2023 - 14/11/2024  Text inicial: 14/10/2016 - 14/08/2023 

### Dades del document

Número de DOGV
:   7895

Data del DOGV
:   13-10-2016

Secció del DOGV
:   I. DISPOSICIONS GENERALS

Número del document
:   2016/7948


Data del document
:   07-10-2016

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * Junta Qualificadora de Coneixements de Valencià
    * llengua oficial
    * reglament intern
    * cultura regional
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 15.11.2024*

*Decret 128/2016, de 7 d'octubre, del Consell, pel qual es regula la Junta Qualificadora de Coneixements de Valencià.*

PREÀMBUL

La Llei 4/1983, de 23 de novembre, d'ús i ensenyament del valencià, estableix en l'article 7.1 que "El valencià, com a llengua pròpia de la Comunitat Valenciana, ho és també de la Generalitat i de la seua Administració pública, de l'Administració local i de les altres corporacions i institucions públiques dependents d'aquelles."

L'article 16 de la llei esmentada disposa que "Les empreses de caràcter públic, així com els serveis públics directament dependents de l'Administració, han de garantir que els empleats d'aquests que tenen relació directa amb el públic tinguen el coneixement suficient del valencià per a atendre amb normalitat el servei que els és encomanat."

I, finalment, l'article 30.2 assenyala que "En les bases de la convocatòria per a l'accés a càrrecs, ocupacions i funcions públiques, la Generalitat Valenciana i les corporacions locals, en l'àmbit de les respectives competències, valoraran el coneixement del valencià per tal que puguen realitzar-se les funcions públiques d'acord amb els principis d'ús del valencià previstos en aquesta llei."

D'altra banda, la Llei 10/2010, de 9 de juliol, d'ordenació i gestió de la funció pública valenciana, disposa en l'article 53.2 que "Els qui superen les proves selectives acreditaran els seus coneixements de valencià mitjançant la presentació dels certificats, diplomes o títols que hagen estat homologats per la Generalitat, o mitjançant la realització d'un exercici específic a aquest efecte." I l'article 100.2 hi afegeix que en el concursos per a la provisió de llocs de treball es podrà valorar, entre d'altres, el coneixement de valencià.

Pel Decret 173/1985, de 28 d'octubre, del Consell, es crea la Junta Qualificadora de Coneixements de Valencià com a l'organisme encarregat d'establir i efectuar les proves per a l'obtenció de certificats de coneixements de valencià per part de la població adulta.

Posteriorment, pel Decret 47/1989, de 4 d'abril, del Consell, es regulen les funcions, la composició i l'organització de la Junta Qualificadora de Coneixements de Valencià.

Aquest decret emprén una nova regulació de la Junta, en primer lloc, quant a la composició, en la qual s'opta per una participació eminentment pública, incloent-hi expressament una representació de l'Acadèmia Valenciana de la Llengua com a institució normativa del valencià, així com membres procedents de les universitats públiques valencianes i de les entitats locals que tenen oficines de promoció del valencià. En segon lloc, modifica alguna de les seues funcions. En tercer lloc, modifica la regulació de les comissions de treball i de les comissions examinadores i crea una comissió coordinadora d'aquestes últimes. I, finalment, aclareix aspectes referits a les persones que intervenen en les proves de la Junta i regula les gratificacions que en percebran.

D'altra banda, amb aquest decret es pretén adequar la regulació de les proves que organitze la JQCV al document del Consell d'Europa publicat el 2001 anomenat Marc europeu comú de referència per a les llengües: "aprendre, ensenyar, avaluar", que té per objectiu proporcionar unes bases comunes per a l'elaboració, entre d'altres, de programes de llengua i exàmens a tot Europa, així com establir el que han d'aprendre a fer les persones aprenents de llengua per a utilitzar una llengua per a la comunicació, i els coneixements i habilitats que han d'adquirir per a ser capaces d'actuar de manera efectiva.

D'acord amb el que preveu l'article 16 de la Llei Orgànica 3/2007, de 22 de març, per a la igualtat efectiva de dones i homes, i l'article 10 de la Llei 9/2003, de 2 d'abril, de la Generalitat, per a la igualtat entre dones i homes, el decret inclou una disposició addicional per tal que en la composició del Ple i de les comissions de treball de la Junta Qualificadora de Coneixements de Valencià, de les comissions examinadores i de la Comissió Coordinadora es respecte el principi de presència equilibrada de dones i homes.

Per tot això, segons el que estableix l'article 28.c de la Llei 5/1983, de 30 de desembre, del Consell, a proposta del conseller d'Educació, Investigació, Cultura i Esport, i amb la deliberació prèvia del Consell, en la reunió del dia 7 d'octubre de 2016,

DECRETE

*Article 1. Funcions*

La Junta Qualificadora de Coneixements de Valencià (d'ara endavant, JQCV), adscrita a la conselleria competent en matèria de política lingüística i gestió del multilingüisme, té com a funció registrar, expedir, homologar, validar els certificats oficials administratius de coneixements de valencià i organitzar les proves per a obtindre'ls.

*Article 2. Certificats, homologacions i validacions*

La conselleria competent en matèria de política lingüística i gestió del multilingüisme, a proposta de la JQCV, establirà els certificats que aquesta expedeix, així com les homologacions i validacions que pertoquen.

*Article 3. Registre*

La JQCV ha de registrar els certificats que expedisca, les homologacions i les validacions.

*Article 4. Finalitats dels certificats*

Els certificats oficials administratius compleixen les finalitats següents:

a) Acreditar els coneixements suficients de valencià del personal que ha d'exercir en les administracions públiques càrrecs, ocupacions i funcions per als quals el coneixement del valencià s'estableix com a requisit o mèrit.

b) Acreditar els coneixements de valencià de la ciutadania amb independència dels estudis reglats de valencià.

*Article 5. Requisits per a obtindre els certificats*

Per tal d'expedir els certificats oficials administratius de coneixements de valencià en els diversos nivells i modalitats, la JQCV ha d'efectuar les proves corresponents i ha d'aplicar els criteris d'homologacions i validacions que s'establisquen.

*Article 6. Composició*

1. La composició de la JQCV és la següent:

a) Presidència: la persona titular de la subdirecció general amb competències en matèria de política lingüística.

b) Vicepresidència: la persona titular de la direcció del servici que tinga atribuïdes les funcions en matèria d'acreditació del valencià.

c) Una vocalia nomenada per la persona titular de la conselleria amb competències en matèria de política lingüística, a proposta de l'Acadèmia Valenciana de la Llengua.

d) Una vocalia en representació de la Comissió Interuniversitària d'Estandardització d'Acreditacioms de Coneixements de Valencià (CIEACOVA), nomenada per la persona titular de la conselleria amb competències en matèria de política lingüística, a proposta del ple d'aquella.

e) Quatre vocalies nomenades per la persona titular de la conselleria amb competències en matèria de política lingüística, a proposta de la persona titular de la direcció general amb competències en matèria de política lingüística, entre persones relacionades amb l'ensenyament, la difusió del valencià i de les entitats locals que compten amb oficines de promoció del valencià.

f) Secretaria, sense vot: la persona funcionària de la direcció general amb competències en matèria de política lingüística. Serà designada per la persona titular de la subdirecció general amb competències en matèria de política lingüística. Podrà ser lliurement destituïda pel mateix òrgan que la va nomenar.

2. Les persones nomenades com a vocals de la JQCV ho seran per un període de tres anys.

|  |
| --- |
| L'apartat 1 de l'article 6 es modifica per la disposició final segona del [**Decret 166/2024, de 12 de novembre, del Consell**](https://dogv.gva.es/va/eli/es-vc/d/2024/11/12/166/dof/vci/html), d'aprovació del Reglament orgànic i funcional de la Conselleria d'Educació, Cultura, Universitats i Ocupació. (DOGV núm. 9983 de 12.11.2024) |

*Article 7. Funcionament*

La JQCV funciona a través del Ple i en comissions de treball.

*Article 8. Composició del Ple*

Integren el Ple totes les persones que formen part de la JQCV.

*Article 9. Competències del Ple*

Correspon al Ple:

1. Proposar a la conselleria amb competències en matèria de política lingüística i gestió del multilingüisme:

a) Els certificats que convé expedir i els programes adequats a cada nivell i especialitat.

b) Les validacions d'altres títols i certificats en relació amb el certificat oficial administratiu de la JQCV.

c) Els criteris adients per tal d'homologar altres certificats de coneixements de valencià per a l'obtenció del certificat oficial administratiu de la JQCV.

2. Fixar els requisits i tràmits per a participar en les proves de la JQCV.

3. Establir els tipus de proves adequades per a l'obtenció dels certificats i els barems que cal utilitzar en la qualificació dels exercicis, els quals s'han d'ajustar al Marc europeu comú de referència per a les llengües.

4. Aprovar el calendari de proves i organitzar-ne l'execució.

5. Fixar els requisits per a poder participar en les proves de la JQCV com a personal examinador.

*Article 10. Comissions de treball*

1. Les comissions de treball estaran integrades per una Presidència, una Secretaria i, almenys, dues vocalies.

2. Correspon al Ple de la JQCV la designació de les persones que en formen part i l'establiment de les funcions de les comissions de treball.

3. En el treballs de les comissions poden participar persones alienes a la JQCV expertes en la matèria corresponent. Aquestes persones seran designades pel Ple.

*Article 11. Comissions examinadores*

1. La JQCV constituirà comissions examinadores per a la realització de les proves per a l'obtenció dels certificats oficials administratius de coneixements de valencià.

2. Les comissions examinadores, que actuaran com a tribunals qualificadors, s'han de formar per a cada convocatòria específica i estaran integrades per una Presidència i, almenys, dues vocalies.

3. Correspon a la Presidència de la JQCV la designació de les persones integrants de les comissions examinadores, una vegada que el Ple hi haja expressat el seu parer.

*Article 12. Comissió Coordinadora*

1. Les comissions examinadores actuaran sota la supervisió d'una comissió coordinadora que establirà els criteris de correcció de les proves.

2. La Comissió Coordinadora, que s'ha de formar per a cada convocatòria, estarà integrada per una Presidència, una Secretaria i, almenys, dues vocalies.

3. Correspon a la Presidència de la JQCV la designació dels membres de la Comissió Coordinadora, una vegada que el Ple hi haja expressat el seu parer.

*Article 13. Personal examinador*

Per a l'organització, la realització i la correcció de les proves, la JQCV pot recórrer a personal examinador, que actuarà sota la direcció de les comissions examinadores, però que no intervindrà en la qualificació final de les proves.

*Article 14. Personal col·laborador*

Les comissions examinadores podran disposar de personal col·laborador per a realitzar funcions auxiliars de caràcter material en l'organització de les proves.

*Article 15. Convocatòries de proves*

1. La JQCV aprovarà i publicarà, cada any, el calendari de proves.

2. La convocatòria de les proves corresponents a l'obtenció de cadascun dels certificats de la JQCV s'ha de fer de manera que no hi haja coincidència temporal entre nivells similars.

3. La JQCV podrà convocar proves extraordinàries en dates i localitats no previstes en el calendari.

*Article 16. Adequació de les proves*

La JQCV ha de vetlar perquè les proves que organitze siguen adequades a la funció social que compleixen d'acord amb la realitat sociolingüística de cada moment, l'evolució del sistema educatiu, els criteris pedagògics, els avanços de la lingüística i els criteris d'avaluació de llengües que apliquen organismes reconeguts per a altres llengües europees. També ha de vetlar perquè les proves garantisquen la coordinació amb les dels organismes anàlegs de les comunitats autònomes pertanyents al mateix domini lingüístic que el valencià.

DISPOSICIONS ADDICIONALS

*Primera. Gratificacions*

Les tasques de la JQCV seran retribuïdes en les quanties fixades segons la normativa de la Generalitat, de la manera següent:

1. Les persones integrants de la Comissió Coordinadora i de les comissions examinadores, així com el personal col·laborador, han de percebre les mateixes gratificacions que corresponguen per l'assistència a les sessions de tribunals encarregats de jutjar processos per a la selecció de personal al servei de la Generalitat.

2. El personal examinador ha de percebre les mateixes gratificacions que corresponguen a les persones nomenades com a professorat en jornades organitzades per la Generalitat i adreçades a personal pertanyent a agrupacions professionals funcionarials.

*Segona. Paritat en la composició dels òrgans*

La composició del Ple i de les comissions de treball de la JQCV, així com de les comissions examinadores i de la Comissió Coordinadora, s'ha d'atindre al principi de presència equilibrada de dones i homes.

DISPOSICIÓ TRANSITÒRIA

*Única. Mandat de la JQCV*

Les persones nomenades com a vocals de la JQCV en el moment de l'entrada en vigor d'aquest decret continuaran com a membres fins al final del seu mandat.

DISPOSICIÓ DEROGATÒRIA

*Única. Derogació normativa*

Queda derogat el Decret 47/1989, de 4 d'abril, del Consell, pel qual es regulen les funcions, la composició i l'organització de la Junta Qualificadora de Coneixements de Valencià. Així mateix, queden derogades totes les disposicions del mateix rang o d'un rang inferior que s'oposen al que disposa aquest decret.

DISPOSICIONS FINALS

*Primera. Desplegament*

S'autoritza la conselleria competent en matèria de política lingüística i gestió del multilingüisme a dictar els actes i les disposicions necessaris per al desplegament i l'execució d'aquest decret.

*Segona. Entrada en vigor*

Aquest decret entrarà en vigor l'endemà de la publicació en el *Diari Oficial de la Comunitat Valenciana*.

València, 7 d'octubre de 2016

El president de la Generalitat,

XIMO PUIG I FERRER

El conseller d'Educació, Investigació, Cultura i Esport,

VICENT MARZÀ IBÁÑEZ


Còpia Permalink ELI